愛卡夫式恐怖

**愛卡夫式恐怖**（ ），時會當係**宇宙恐怖**（ ）嘅同義詞，係恐怖故仔下嘅文類。愛卡夫式恐怖最大特徵，係靠兩樣嘢令讀者觀眾覺得驚：展示人係幾咁微不足道同埋宇宙嘅不可知；呢個文類嘅作品唔興運用突發驚嚇等嘅傳統恐怖橋段，而係會講述浩瀚又神秘嘅力量威脅主角以至全人類生存。

喺主題上，愛卡夫式恐怖傾向有以下呢啲特徵：
*結合恐怖同科幻，前所未知嘅神秘現象粉碎人類對現實所作嘅假設；
*描繪要面對自己無法理解、而且規模遠大於人類尺度嘅事物嗰陣，人類會感受到嘅恐懼同無助；
*描繪人思考自己喺浩瀚嚴酷嘅宇宙中有咩地位，以及由「發現可悲嘅真相」－即係發現人類查實好渺小－而產生恐怖感；

譬如係愛卡夫式恐怖創始人 H. P. 愛卡夫喺一九二八年諗出嚟嘅括吐露噉，就係愛卡夫式恐怖嘅經典例子：括吐露係一隻巨大嘅生物，外形極之奇怪－頭似八爪魚、有龍噉嘅翼又有人身，是謂不可知；而且括吐露有巨大無邊嘅力量，能夠同地球各地嘅人用類似心靈感應方法溝通，仲會搞到受佢影響嘅人精神失常同當佢係天神噉拜，是謂會威脅主角得嚟又規模龐大。講括吐露嘅作品由廿世紀中起就開始喺英文圈廣傳，而到咗二十一世紀初，愛卡夫式恐怖經已成為咗一種有一定影響力嘅文類，連日本動漫都有受佢影響。

## 基本諗頭

身為愛卡夫式恐怖之父嘅美國作家 H. P. 愛卡夫曾經噉講：

愛卡夫式恐怖受宇宙主義影響：宇宙主義係一種文學上嘅思想，重點係覺得呢個宇宙並冇乜嘢神聖力量係會零舍關心人類嘅－廿世紀嘅英文圈傳統上係信基督教嘅，認為人由上帝刻意創造，喺宇宙裏面有特殊地位；廿世紀初興起嘅宇宙主義就啱啱相反，主張宇宙入面冇咩關心人類嘅龐大力量，就算神真係存在，神根本唔在乎人類嘅福祉，所以人類喺宇宙當中冇咩特殊地位－引出咗呢個諗法：
:「人好微不足道。」
事實係愛卡夫佢本人對各大宗教普遍抱持懷疑嘅態度。

喺呢方面，宇宙主義有少少似虛無主義：宇宙主義同虛無主義同樣係對人類嘅存在意義抱消極態度；不過宇宙主義就更強調人嘅微不足道，同時唔否定高於人類嘅力量可能有某啲存在目的－喺愛卡夫啲故事裏面，主角進入極度恐懼係因為佢哋發現人冇能力控制龐大又對人類冷漠嘅宇宙，但故事中嗰啲龐大力量可能會為咗某啲目的存在；而虛無主義就比較強調角色畏懼人類並冇存在嘅意義噉嘅諗法。

H. P. 愛卡夫亦曾經噉樣講：

宇宙主義亦都強調一個諗頭，就係有啲嘢係人類唔應該知嘅：宇宙主義講到，現實查實極之複雜，而唔係好似傳統基督徒成日諗嘅噉，上帝特登設計到對人類嚟講易理解，宇宙難解到平常人淨係思考現實本質經已可以搞到精神失常－呢啲嘢就係所謂嘅人唔應該知嘅嘢；望落簡單平淡嘅日常生活，只係蓋住喺呢啲嘢上嘅一層紗，而人唔應該知嘅嘢可以喺任何一刻突然接近，破壞平常人嘅生活。





## 出名作品

以下呢啲作品廣泛認為係愛卡夫式恐怖嘅出名例子。

H. P. 愛卡夫嘅《括吐露嘅呼喚》（The Call of Cthulhu ），一九二八年：有一日，主角嗰個九十歲嘅阿叔因為不明原因死咗；因為佢阿叔冇老婆仔女，所以主角係佢嘅財產繼承人，主角喺阿叔嘅財產當中搵到一啲有關某神秘邪教嘅文件，原來佢阿叔生前喺度調查緊一個邪教，呢個教據講喺度拜一隻頭似八爪魚又有龍噉嘅翼嘅怪獸，佢哋會攞女人同細路嚟做祭牲，仲嗌嗰隻怪獸做 "Cthulhu"（跟粵音譯近似**括吐露**）；主角調查咗世界各地嘅一系列怪事後，得知班邪教士喚醒咗括吐露，而括吐露嘅活動開始令世界多地嘅人精神失常，故事最後講主角將佢得知嘅嘢寫低，並且意識到自己知道太多嘢，啲邪教士嚟緊追殺佢。順帶一提，愛卡夫嘅作品打後吸引咗唔少人仿傚，而且呢啲人好多時仲會攞愛卡夫用過嘅角色嚟寫新嘅作品，形成咗所謂嘅括吐露神話。

伊藤潤二嘅《地獄星》（日文：地獄星レミナ），二〇〇五年：有日，地球上嘅天文學家發現一粒速度超過光速、而且軌跡極不規律嘅天體，主角麗美奈嘅阿爸係發現嗰粒天體嘅人，而佢選擇將嗰粒天體命名為**麗美奈星**；一開始嗰陣，麗美奈因此而成咗名；但其後大過地球好多嘅麗美奈星進入太陽系，仲將火星食咗落肚，引起全世界嘅恐慌；被派去麗美奈星嘅太空人降落咗冇耐就同地球失聯，同時世界各地嘅人開始發癲，喺邪教士嘅影響下追殺麗美奈父女，諗住殺死佢哋可以趕走麗美奈星；同時，麗美奈星擘大佢隻眼，仲擘大口伸條脷出嚟將月亮吞落肚，最後麗美奈星將地球連埋慢慢失去常性嘅地球人吞落肚，人類文明滅亡。

《絕命異次元》（Dead Space ），首作發行於二〇〇八年：故仔設喺遙遠嘅未來，人類大舉移居去第啲行星，並且將文明擴充去銀河系嘅多個角落，同時天文學家感到困惑，唔明點解廣闊嘅銀河系得人類一個文明；冇幾耐，人類發現咗一嚿叫**信標**嘅物體，呢嚿物體能夠產生巨大嘅能量，於是人類就打算將信標複製，攞嚟做能源；一段時間後發現，接觸信標嘅人好多都會精神失常甚至突變成極具攻擊性嘅怪獸，而呢股浪潮仲漫延去多個有人類住嘅地方，令多地嘅人受怪獸侵襲；去到最後，主角目擊變咗做怪獸嘅人同死屍飛上天結合，成為一隻好似月球咁大嘅生物**神印之月**，主角花咗好大氣力殺死呢隻神印之月，而佢哋透過同神印之月嘅心靈感應對話以及天文學家留低嘅筆記等嘅來源，了解到發生緊乜事－神印之月喺度繁殖，佢哋會留低信標，引誘有智能嘅物種攞同複製信標，信標力量嘅令嗰啲有智能生物變成怪獸同結合成新嘅神印之月，然後重複；及後，一大班嘅神印之月嚟到地球，人類文明滅亡。

其他例子:
*《魔女屋中之夢》，一九三三年短篇小說，屬括吐露神話嘅一部份
*《沙耶之歌》，二〇〇三年視覺小說
*《括吐露嘅統治》，二〇一〇年恐怖小說選集
*《黑人湯姆嘅民歌》，二〇一六年中篇小說
*《愛卡夫之國》，二〇一六年長篇小說
*《搞事細路》，二〇一七年長篇小說

## 常用橋段

除咗一般恐怖故仔都會用嘅黑暗同死亡之外，愛卡夫式恐怖仲會頻密使用以下呢啲橋段。

對立角色：愛卡夫式恐怖其中一樣獨特之處在於對立角色嘅特性；同一般嘅恐怖故事一樣，愛卡夫式恐怖作品嘅情節會講述某一股力量，是謂對立角色，對主角條命造成威脅，但有別於一般恐怖故事嘅係，愛卡夫式恐怖中嘅對立角色有以下呢啲獨特嘅性質：
*規模龐大：一般恐怖故事當中嗰啲鬼魂同吸血鬼能夠殺人，但愛卡夫式恐怖作品當中嘅奸角規模極之龐大，有能力破壞成粒行星甚至全宇宙，對全人類嘅生存造成威脅，而且呢種破壞力對個對立角色嚟講唔算係啲乜－窮盡一世精力毀滅人類嘅外星人唔係宇宙威脅，但好似括吐露噉能夠輕易搞到全世界嘅人精神失常嘅物體，就會係宇宙威脅。
*人當佢係神噉拜：宇宙威脅擁有巨大嘅力量，能夠不費吹灰之力消滅城市、大陸以至成粒行星；呢點往往會令到人類等微細但有智能嘅生物將之當係天神噉拜，而呢啲拜宇宙威脅為神嘅人往往會成為個故仔嘅次要奸角；例如括吐露嘅相關故仔就有描述世界多地嘅人建立邪教，並且奉括吐露為神，呢啲邪教嘅教士有啲仲想喚醒沉睡緊嘅括吐露，以及為咗呢個目的而殺人。
*有目的：宇宙威脅可以係因憎恨人類所以想消滅佢哋，但亦都可以係唔太在意人類，只係想透過消滅人類達到佢嘅第啲目的。
*外形奇怪：宇宙威脅巨大得嚟又神秘莫測；作者為咗突顯呢樣嘢，通常會將呢個物體設計成外觀怪異，故事入面既角色描述佢嘅外觀嗰陣，好多時會講「我唔識要點形容嗰隻嘢嘅樣」或者類似嘅說話，甚至有故事會講隻怪獸嘅外觀怪到令見過佢嘅人精神失常；例如括吐露就塊面似八爪魚、有好似龍噉嘅翼、同時又有人噉形嘅身體。
*心理奇怪：宇宙威脅通常係具有心靈嘅物體，但佢哋喺心理上會同人類大相徑庭，好多時會缺乏某一啲人類普遍具有嘅情緒，而如果個宇宙威脅有能力同人溝通－好多時係用心靈感應等超自然嘅方法，成日都會搞到同佢通話嘅人精神崩潰。
*難以對付：宇宙威脅嘅強大力量表示佢哋好難對付，而要阻止佢哋消滅人類往往要付出巨大嘅代價，例如隻怪獸嘅力量勁到要用盡晒全世界嘅能源先可以趕走佢，而人類用晒地球上嘅能源之後，令到地球進入第二個冰河時期。

瘋癲：指一個人精神同行為失常，常見嘅特徵有亂咁大嗌、見到幻覺、甚至失去理智暴力攻擊身邊嘅人；瘋癲呢條橋段喺第啲類嘅恐怖故仔嗰度都會出現－喺好多恐怖故仔入面，隻怪獸會有超自然能力，能夠令人進入瘋癲狀態，又或者係怪獸嘅存在搞到主角懷疑自己係咪癲咗；同第啲恐怖文類比起嚟，愛卡夫式恐怖特別偏好瘋癲呢條橋，例如 H. P. 愛卡夫作嘅故仔就成日講到括吐露嘅心靈感應能力搞到同佢有接觸嘅人精神失常。

## 相關文類
*恐怖
*科幻
*黑暗奇幻
*怪奇故事
*Creepypasta

## 睇埋
*《異形》
*《怪形》
*Macabre
*天文單位

## 文獻
英文文獻：

*Harms, Daniel (2006). *The Encyclopedia Cthulhiana: A Guide to Lovecraftian Horror*. Chaosium. ISBN 1-56882-169-7.
*Hull, T. (2006). H. P. Lovecraft: A Horror in Higher Dimensions (PDF). *Math Horizons*, 13(3), 10-12.
*Jacobs, James (October 2004). "The Shadow Over D&D: H. P. Lovecraft's Influence on Dungeons & Dragons". Dragon (#324).
*Lovecraft, H. P. (1992). *Crawling Chaos: Selected works 1920-1935 H. P. Lovecraft*. introduction by Colin Wilson. Creation Press. ISBN 1-871592-72-0.
*Ralickas, V. (2008). Art, Cosmic Horror, and the Fetishizing Gaze in the Fiction of HP Lovecraft (PDF). *Journal of the Fantastic in the Arts*, 19(3), 297-316.

## 註釋

## 引咗

## 拎
*奇幻圖書館酒廠 H.K. Lovecraft – 香港首家德國傳統釀製 Craft Beer
*宇宙恐怖故仔，橋段百科電視橋段網中講宇宙恐怖嘅文，有列表式噉列出晒被指有宇宙恐怖成份嘅作品。